Der kommer et helt andet leben omkring nyhedsudsendelserne sidst i oktober. Her sender vi nemlig 18, 19.30 - og 22-nyhederne fra Nordkraft i Aalborg, hvor der er stort valgtræf . Et åbent arrangement for alle, som TV2 Nord står for sammen med TV 2. Det er Pia Beltoft, der er vært for nyhedsudsendelserne på dagen, og hun ser frem til at bringe nyhederne ud af huset. - Når vi afvikler vores nyhedsudsendelser på sædvanlig vis i studiet, er det kun mig og fire kameraer i et lydtæt rum. I Nordkraft har vi publikum på, og dem vil både jeg og seerne helt sikkert kunne se og høre under udsendelsen. Det er med til at give nyhederne et helt andet liv, og det glæder jeg mig til. Det er altid dejligt at være tæt på dem, vi laver fjernsyn til. Stort arrangement Også alle TV 2 Nyhederne sendes fra Nordkraft den 27., mens News & co, Tirsdagsanalysen og Højlunds Forsamlingshus med flere partiledere byder op til politisk debat. - Jeg er sikker på, at vi i samarbejde med TV 2 kan give nordjyderne et godt indspark til valgkampen, så de bliver klædt endnu bedre på til at kunne træffe det afgørende valg 1. november omkring, hvor krydset skal sættes, siger Pia Beltoft og fortsætter: - Vi er klar med seneste nyt og relevante debatter - og så tør jeg også godt love, at seerne får et unikt indblik i, hvordan vi afvikler vores nyheder, og hvordan sådan et stort set-up ser ud bag scenen. Er der noget særligt, der bliver anderledes? - Vi får fuldt fokus på valget og de emner, der rører sig lige nu. Så det vil blive nyhedsudsendelser med valg i fokus, sådan som vi også har gjort andre dage i et samarbejde med TV 2. Men vi er naturligvis klar til også at dække andre vigtige nyheder, der måtte komme på dagen. For vi er selvfølgelig med, der hvor tingene sker, siger Pia Beltoft. Kom og hils Arrangmentet varer fra 15.00 til 22.00, og alle scener på stedet kommer til at være spækket med debatter, humor, mulighed for at møde nyopstillede kandidater, quizzer og meget mere. Det hele er gratis, og der vil være mulighed for at købe mad og drikke. - Alle er velkomne til at komme forbi og kigge med, når vi sender nyheder i løbet af dagen. Vi står klar til at hilse på i vores studie i Nordkraft, og jeg håber, mange har lyst til at være med til at gøre dagen til noget særligt.

Opsummering:
27. oktober får du dine regionale og nationale nyheder fra det nordjyske. TV2 Nord sender nemlig alle dagens udsendelser fra Nordkraft i Aalborg – det samme gælder Nyhederne fra TV 2.